ኣዳላዊ ጋዜጣ ኣድማስ ዝነበረ ካልድ ዓብዱ መሓመድስዒድ፡ ኣብ ነብሲ ወከፍ ዜና፡ ሚዛን ንምሕላውን ቃለ መንግስቲ ኣብቲ ዜና ንምክታትን ብተደጋጋሚ ንመንግስቲ ይሓቱ ምንባሮምን መንግስቲ ግን ቃል ክህቦም ፋቓደኛ ከም ዘይነበረ እዩ ዝሕብር። "ሓንሳብ ፕረዚደንት ኢሳይያስ ምስ ጋዜጣ ሰቲት ቃለ መሕትት ዝገበሮ እንተዘይኮይኑ፡ እዚ እውን ጉጅለ 15 ቅሉዕ ደብዳበ ከይጸሓፉ እንከለዉ እዩ፡ ናይ ብሕቲ ጋዜጣታት ቀጥታዊ ቃል መንግስቲ ረኺብና ኣይንፈልጥን ኢና" ይብል። ብምስዓብ "መንግስቲ ሚድያ ተቆጻጺሩ፡ ጉጅለ 15 ነብሶም ንኽከላኸሉ፡ ሓሳቦም ከፍስሱ ባይታ ምፍጣር ተሓባባራይ ዘቁጽር እንተኾይኑ ሰብ ይፍረዶ" ይብል። "ካብ ደገ ይምወሉ ነይሮም ዝብል ክሲ እንድሕር ነይሩ ኮይኑ እውን፡ ነቶም መንግስቲ ከምኡ ገይሮም ዝብሎም ናብ ነጻ ዝኾነ ቤት ፍርዲ ዘይቐርቡ፡ ቤት ፍርዲ ገበነኛ ኢኻ ዝበሎ ከአ ግቡእ ፍርዱ ይቕበል" ይውስኽ ኣዳላዊ ጋዜጣ ኣድማስ ዝነበረ ካልድ። ካልድ ዓብዱ፡ ኣብቲ እዋን፡ ኣብታ ብመንግስቲ እትውነን ቤት ማሕተም ሳቡር ከሕትሙ ይግደዱ ምንባሮም ብምሕባር፡ ነብሲ ወከፍ ገጽ ቅድሚ ምሕታማ ብመንግስቲ ዝተመዘዙ ሓምሽተ መመይቲ ምንባሮምን፡ እቲ ተረኛ ከይፈረመላ ትሕተም ገጽ ከምዘይነበረት እዩ ዝሕብር። "ኣብ ጽሑፋትና ጸገም እንድሕር ነይሩ፡ ንሕና ምስ ጸሓፍና፡ ቅድሚ ምሕታሙን ናብ ህዝቢ ምዝርግሑን፡ እቶም ብምኒስትሪ ዜና ዝተመዘዙ መመይቲ እዮም ዝርእይዎን ዝፍርሙሉን ነይሮም፡ እንተዝደልዩ ሽዕኡ ምኸልከሉና" ብምስዓብ "ናይ ውልቖም ቤት ማሕተም ዝነበሮም ጋዜጤኛታት ነይሮም እዮም፡ ንሕና እውን ካብ ሳቡር ዝሓስር ካልእ ቤት ማሕተም ምረኸብና፡ ንምቁጽጻር ክጥዕሞም ግን ኣብ ቤት ማሕተም ሳቡር ከነሕትም ንግደድ ነይርና" ይብል ካልድ። "ብጥቕሉሉ፡ እዘን ናይ ውልቂ ጋዜጣታት መንግስቲ ሓሳብ ህዝቢ እንታይ ይመስል መፈተኒ እዩ ተጠቒሙለን፡ ንጉጅለ 15 ንኽዛረቡ ስለዝፈቐዳሎም ከኣ ብላኼማ ተዓጽየንንን እቲ ማእሰርቲ ስዒቡን" ይውስኽ ካልድ። ኣዳላዊ ጋዜጣ ኣድማስ ዝነበረ ካልድ ዓብዱ ድሕሪት ምልስ ኢሉ "ነጻ ፕረስ ኣብ ዝተኣወጀሉ እዋን ኣብ ኤርትራን ኣብ ኢትዮጵያን ዝነበረ መሪሕነት ጽቡቕ ስም ዝረኸበሉ እዋን እዩ ነይሩ፡ ብወገን ኤርትራ ከምቲ ንህዝቢ ኤርትራ ቅዋም ነጻፍፍ ኣለና ዝብልዎ ዝነበሩ፡ ንዓለም ከኣ እነሀና ናብ መስርሕ ዲሞክራሲ ንኣቱ ነጻ ፕረስ እውን ኣዊጅና ንምባል ዝዓለመ እዩ፡ ክንኡ ዝኸይድ ኣይኮነን።" "ኣብ ሓንቲ ቅዋም ዘይብላ ሃገር እኮ ኢና ነዚ ስራሕ ጀሚርናዮ፡ ቅዋም እንተዝህሉ፡ ሕጊ ትፈልጦ እንታይ እንተጌርካ እንታይ ትቕጻዕ ትፈልጥ ኣኸለ፡ ቅዋም ዘይምህላዉ ግን፡ ዘይንቡር ነገር ከም ንቡር ዝተወስደሉ እዋን ኢና በጺሕና ዘለና" ይብል ካልድ። እዞም እሱራት ኣብ ከመይ ኩነታት ኣለዉ?
